शानो सोह्‌नी, सुचज्जी, जीवट आली; स्वाभिमानी, अत्त हिम्मती ते समझदार आस्तिक पात्तरी ऐ। एदे चरित्तर च नराशा जां कमजोरी इक्कै बारी दिक्खने ई मिलदी ऐ, पर किरपू दे बजालने पर शैंकर गी रस्ते लान टुरी पौंदी ऐ। शांति हाथी दन्दी मनारै च बेइयै लिखने आली, बौद्धिक, संवेदनशीला, नमीं रोशनी दी, पति गी अंगूठे हेठ रक्खने आली ते दयाल जनानी ऐ। सूबेदारै दी मां भलोकी ते हिरखी ऐ। शैंकर, अनखी, जीने दी तांऽग रक्खने ते ठौगरें पर व्यंग करी सकने आला ऐसा औसतन हिन्दुस्तानी मर्द ऐ जेह्‌दा विश्वास जनानी दी कमाई खाने च नेईं। रहा्‌म दी कमाई च उसदा जकीन नेईं। एह् पात्तर शानो उप्पर शक्क करिऐ ‘शराब’ दा स्हारा लैंदा, पर सच्चाई पता लग्गने पर फी ‘सूफी’ होई जंदा ऐ। सूबेदार हिरखी, भलोका भावुक ते बाचाल ऐ। फामी सिद्‌दा-सारा नेक ते औसतन शोषित हरिजन ग्राई पात्तर ऐ। ठेकेदार बाह्‌र रोब-दाब दस्सने आला पर लाड़ी शांति दे सामनै ‘भीगी बिल्ली’ ते पैसे गी सर्बस्स मिथने आला ऐ। सरनू ते मैह्‌तो सूदखोर ‘शाह’ न। राजनीति च अपनी गोट ब्हालना कोई इन्दे थमां सिक्कै। पैसा गै इन्दा बब्ब ते मां-सब्बै किस ऐ। चमडी जा, पर दमड़ी नेईं जा जे सरनू द सिद्धान्त ऐ तां महत्तों मिथेआ सिद्ध करने आस्तै किस बी करने गी त्यार रौंह्‌दे न। बेली ते मोहना जोटीदार न। सारे ऐब-नैब करना इन्दा जमांदरू हक ऐ बीरो रमेला मंगतृ ते दूऐ मजूरनां-मजूर आपू’ च, इक दूऐ कन्ने कुतै डू’गै जुड़ें दे बेन्याईं दे खलाफ अड़ने आले न। चन्नू बाल-सुलभ हरकतां करने आला पात्तर ऐ। पागल मामा दा चरित्तर करुणा उपजाने ते धनपात्तरें दी ज्यादतियें दी पोल खोलने आला ऐ।